Nuuskommentaar: Saboteer jou eie saakOproerpolisie probeer betogers onlangs voor die hof in Parys weghou. Foto: Mariné Jacobs In ŉ brief in Volksblad spreek Jan de Klerk van Kroonstad, wat ook die borgaansoek van die “Parys vier” gaan bywoon het, die mening uit dat hy meen die “vloekende” betogers wat die vierkleur geswaai het en “Die Stem” swakkerig aangehef het, was nie boere of eens van Parys nie. Hy meen hulle is van elders aangery. De Klerk het self niks teen die Vierkleur of “Die Stem” nie, maar hy het dit daarteen dat die mense deur hul optrede tot die vlak van die EFF- en ander betogers gedaal het, teenoor wie hy sy mond nog erger uitspoel. Dit lyk of die Parys-gebeure, vreemd genoeg, kwalik buitelandse nuusdekking gekry het en ŉ mens wil amper sê, “dankie tog”, veral teen die agtergrond dat die feite oor wat tot die gebeure by die hof aanleiding gegee het, nog nie op die tafel is nie. Nuusdekking het selfs binnelands gewissel. Sommige media het geskryf die swart betogers het “Kill the Boer” begin sing en die wit betogers het toe daarop gereageer. Ander het die volgorde andersom geplaas. De Klerk sê die swart betogers het eerste begin skoor soek. In die eiendomswese word soms gesê iemand se huis is soveel werd as die swakste huis in die omgewing. Dis eintlik beter om te sê ŉ swak versorgde huis trek die eiendomswaarde van ander huise in sy omgewing af. Ongelukkig geld min of meer dieselfde beginsel in die ideologiese wêreld. Internet-ghwarre kan byvoorbeeld ŉ saak met baie meriete, wat deur ordentlike mense en kundiges op die tafel geplaas word, onmeetlike skade berokken, selfs al steun hulle die saak eintlik. Dit gaan oor maniere en wyses van doen. Dikwels weet die ghwar duidelik nie eens mooi waaroor dit gaan nie. Hiermee word nie net na “regses” verwys nie. By geleentheid het ŉ kommentaarskrywer op Maroela in kwalik verdoeselde haatspraak teenoor swart mense na Bybeltekste verwys om effektief te probeer wys dat swart mense eintlik nie mense is nie. Sy sluit dan af: “Hoekom kan almal nie maar saamstaan en vir die DA stem nie?” Haar inskrywing moes as haatspraak verwyder word en daar is geen manier waarop die DA hom met haar skrywe sou versoen nie. Tydens een van AfriForum se aksies om sake soos plaasmoorde onder Europeërs se aandag te bring, kry ŉ jongman wat by ŉ selfverdedigingsinstelling betrokke was, die geleentheid om sy saak in ŉ Europese TV-onderhoud te stel. Hy maak sulke wilde stellings dat AfriForum hom daarvan distansieer. Hy ontken onder meer die Joodse volksmoord – iets wat in baie Europese lande ŉ strafbare oortreding is. So word enorme skade aan die Afrikaner se beeld en sy saak aangerig. Die jong man se ondersteuners reageer met woede op die kritiek, veral dié wat uit Suid-Afrika kom. As die Afrikaner hom as entiteit wil laat geld wat volkeregtelik sy minderheidsregte wil uitoefen, moet hy noodwendig ŉ beeld van fatsoenlikheid handhaaf. Geen beskaafde land sal byvoorbeeld ŉ dronkie as diplomaat na, argumentsonthalwe, Denemarke stuur waar hy aangeklam vir ŉ paar ongelukke verantwoordelik is nie. En nog minder rug styf maak as die gasheerland vra dat hy herroep word of andersins van diplomatieke immuniteit gestroop word sodat hy vervolg kan word nie. Om rug styf te maak vererger net die verleentheid vir die land. Suid-Afrika was egter al in soveel diplomatieke verleenthede dat die land se aansien aangetas is. Die Afrikaner wil nie saam verguis word nie. Of ŉ mens dit nou wil weet of nie, elke Afrikaner is ŉ diplomaat vir die Afrikanersaak. Hy moet dus deurlopend opweeg of sy doen en late die saak skade gaan berokken of ŉ aanwins gaan wees. Oor sekere sake sal daar nooit eenstemmigheid wees nie. Om “Die Stem”, nou ŉ FAK-lied, te sing, gaan by sommige mense baie goed af. Vir ander en nie net die Seunse Weenkoor nie, is dit skadelik. Waaroor daar wel min of meer eenstemmigheid is, is dat skolliegedrag, rassistiese opmerkings, haatspraak en sommer blote kômmingeit ŉ saak enorme skade kan berokken. En dit kan die Afrikaner nie bekostig nie.